Vince Muscat, li jumejn ilu ntlaqat minn tliet tiri f’rasu m’għadux fil-periklu tal-mewt u ħareġ mit-Taqsima ta’ Kura Intensiva u għadu qiegħed jingħata l-kura l-isptar. L-attentat fuq Vince Muscat li għandu 52 sena magħruf bħala l-Koħħu, seħħ ftit wara li ħareġ mid-dar tiegħu fi Triq Bordin fl-Imsida u rikeb il-karozza tiegħu, tard it-Tlieta filgħaxija. Jidher li t-tiri ta’ pistola ġew sparati  minn karozza li waqfet ħdejn il-karozza tiegħu. Mill-investigazzjoni tal-pulizija jidher li ġew sparati sitt tiri iżda Muscat intlaqat minn tlieta. L-arma użata tidher li kienet pistola ta’ kalibru żgħir. It-tiri nifdu l-windscreen. tvm.com.mt żvela lbieraħ li Vince Muscat kellem il-Pulizija li qed tfittex mingħandu aktar tagħrif bit-tama li tasal li tidentifika lil min sparalu. Il-vittma jinsab akkużat bl-attentat ta’ qtil ta’ żewġ Pulizija waqt hold up li falla fuq il-kwartieri ġenerali tal-HSBC f’Ħal Qormi, nhar it-30 ta Ġunju 2010.